एक थप्पड़ के बदले 2 मर्डर...टिल्लू ताजपुरिया और गोगी मान की दुश्मनी की खौफनाक कहानी
Gangster Tillu Tajpuria Murder Case - दिल्ली स्थित देश की सबसे हाई सिक्योरिटी वाली तिहाड़ जेल में 1 महीने में कल दूसरे गैंगस्टर टिल्लू ताजपुरिया की चाकुओं से गोदकर हत्या कर दी गई।
दिल्ली स्थित देश की सबसे हाई सिक्योरिटी वाली तिहाड़ जेल में 1 महीने में एक दिन पहले दूसरे गैंगस्टर टिल्लू ताजपुरिया की चाकुओं से गोदकर हत्या कर दी गई। ताजपुरिया दिल्ली के दाउद के नाम से मशहूर नीरज बवाना और पंजाब के कुख्यात शार्पशूटर दविंदर बंबीहा गैंग के सिंडिकेट में था। इससे कुछ दिन पहले गैंगस्टर लॉरेंस के करीबी प्रिंस तेवतिया का इसी जेल में कत्ल कर दिया गया।
टिल्लू ताजपुरिया के मर्डर का जिम्मेदार जितेंद्र मान उर्फ गोगी गैंग को माना जा रहा है। गोगी इस दुनिया में नहीं है लेकिन उसकी गैंग आज भी क्राइम की दुनिया में एक्टिव है। टिल्लू और गोगी कभी जिगरी यार हुआ करते थे। ऐसे में सब ये जानना चाहते हैं कि आखिर ऐसा क्या हुआ कि दोनों एक-दूसरे के खून के प्यासे हो गए और अब दोनों इस दुनिया में नहीं रहे।
टिल्लू-गोगी के दोस्त से दुश्मन बनने की कहानी...
एक थप्पड़ के बदले खून खराबा
दिल्ली के गांव अलीपुर में जन्मा जितेन्द्र मान उर्फ गोगी (35) और पास के ही गांव ताजपुर में जन्मा सुनील मान उर्फ टिल्लू 2010 तक एक जिगरी यार हुआ करते थे। दोनों ने एक साथ दिल्ली यूनिवर्सिटी (DU) के अधीन आने वाले स्वामी श्रद्धानंद कॉलेज में पढ़ाई की।
कॉलेज की पढ़ाई और मस्ती के बीच दोनों में राजनीति को लेकर काफी उत्साह था। मगर, वे खुद कभी राजनैतिक मैदान में उतरना नहीं चाहते थे। जितेन्द्र मान उर्फ गोगी और टिल्लू में दोस्ती ऐसी थी कि दोनों एक-दूसरे सगे भाई की तरह मानते थे। जितेन्द्र ने कॉलेज छात्र संघ के चुनाव में एक प्रत्याशी को खड़ा कर उसका समर्थन किया।
इसी बीच टिल्लू ने भी अपने साथियों को कहे अनुसार दूसरे प्रत्याशी का समर्थन कर दिया और यहीं से दोनों के बीच दुश्मनी की पहली लकीर खिंच गई। इस चुनाव से बाद सुनील मान उर्फ टिल्लू ताजपुरिया ने गोगी के साथी कहे जाने वाले अरूणा उर्फ कमांडों पर अटैक कर दिया।
कमांडो तो इस हमले में बच गया, लेकिन इसके बाद बचपन के दो जिगरी यार एक-दूसरे के आमने-सामने आकर खड़े हो गए। टिल्लू ने गोगी के एक अन्य साथी को थप्पड़ जड़ दिया था। इसके बाद ही दोनों अलग-अलग हुए और फिर एक-दूसरे के खून के प्यासे हो गए।
कई सालों तक छिड़ी वर्चस्व की जंग
कॉलेज से पास आउट होने के बाद जितेन्द्र मान उर्फ गोगी और सुनील मान उर्फ टिल्लू ताजपुरिया दोनों ने ही अपनी अलग-अलग राह चुन ली। दोनों के गांव आसपास थे। इसलिए इलाके में दोनों ही पहले छोटे-मोटे झगड़ों में एक-दूसरे के आमने-सामने आने लगे, लेकिन बाद में अपराध की दलदल में उतरने के बाद दोनों के बीच वर्चस्व की जंग छिड़ गई।
एक तरह जितेन्द्र मान उर्फ गोगी दिल्ली के दूसरे गैंगस्टर्स के साथ मिलकर बड़े अपराध में शामिल होने लगा तो दूसरी तरफ टिल्लू भी विरोधी गैंग के साथ मिलकर दिल्ली के आसपास के इलाकों में बड़ी वारदातों को अंजाम देने लग गया। दोनों अलग-अलग गुट में शामिल होने के बाद उन्हें एक होने का मौका ही नहीं मिला और फिर विरोधी ग्रुप के इशारों पर दोनों के बीच आपसी गैंगवार शुरू हो गई।
दोनों पर ही लूट, डकैती, जबरन वसूली, हत्या, हत्या का प्रयास जैसे संगीन मामले दर्ज थे। एक वक्त ऐसा भी आया कि जब गोगी ने टिल्लू ताजपुरिया के मर्डर का पूरा प्लान तैयार कर लिया था, लेकिन उसे कामयाबी हासिल नहीं हुई।
दोनों गैंग के बीच 20 से ज्यादा मर्डर
करीब 10 साल तक दिल्ली के आउटर, रोहिणी, नॉर्थ वेस्ट, आउटर नॉर्थ जिले टिल्लू ताजपुरिया और गोगी गैंग का दबदबा रहा। दोनों गैंग के बीच शुरू हुए टकराव में 20 से ज्यादा लोगों की हत्या हो गई। टिल्लू भी तिहाड़ से ही गैंग ऑपरेट कर रहा था। उसका दुश्मन जितेंद्र गोगी भी जेल जाने के बाद वहीं से अपनी गैंग चलाता था।
भरी कोर्ट में गोगी का मर्डर
सितंबर 2021 की बात है। दिल्ली के नामी बदमाशों की लिस्ट में शुमार जितेन्द्र मान उर्फ गोगी को पुलिस दिल्ली की रोहिणी कोर्ट में पेशी पर लाई थी। तभी प्लानिंग के तहत वकील की ड्रेस में आए दो शूटर्स ने जितेन्द्र गोगी को भरी कोर्ट में गोलियों से छलनी कर दिया था। इसके बाद पुलिस ने दोनों शूटर्स को भी मौके पर ही ढेर कर दिया था। गोगी पर 20 से ज्यादा आपराधिक मामले दर्ज थे।
गोगी हत्याकांड की जिम्मेदारी मकोका के तहत तिहाड़ जेल में बंद टिल्लू ताजपुरिया ने ली थी। गोगी की हत्या के बाद पूरे इलाके में टिल्लू की दहशत और ज्यादा बढ़ने लगी थी। इधर गोगी गैंग बदला लेने की फिराक में था। मंगलवार को गोगी गैंग के गुर्गो ने तिहाड़ जेल के भीतर ही टिल्लू ताजपुरिया की तेजधार हथियारों से हमला कर हत्या कर दी। टिल्लू पर 19 अपराधिक मामले दर्ज है।
लॉरेंस और बंबीहा गैंग के सिंडिकेट में छिड़ी जंग
बता दें कि पंजाब के दो नामी गैंगस्टर लॉरेंस और बंबीहा ग्रुप के बीच पिछले 2 साल से खूनी गैंगवार छिड़ी हुई है। इसी गैंगवार के चलते कई नामी लोगों के मर्डर हो चुके है। लॉरेंस गैंग ने पिछले साल पंजाबी सिंगर सिद्धू मूसेवाला का मर्डर करा दिया था। इतना ही नहीं बंबीहा गैंग ने यूथ अकाली नेता विक्की मिड्‌डूखेड़ा और इंटरनेशनल कबड्‌डी खिलाड़ी संदीप नंगल अंबिया का मर्डर कराया था।
पंजाब की सरजमीं से बाहर निकलकर दोनों ही ग्रुप ने दिल्ली, यूपी, हरियाणा और एनसीआर के कई बड़े गैंगस्टर को मिलाकर अलग-अलग सिंडिकेट बनाए हुए है। दिल्ली की तिहाड़ जेल में मारा गया टिल्लू ताजपुरिया दिल्ली के डॉन कहलाने वाले नीरज बवाना का साथी था। नीरज बवाना बंबीहा सिंडिकेट का मेंबर है, जबकि जितेन्द्र मान उर्फ गोगी लॉरेंस सिंडिकेट में शामिल था।
एक महीने पहले हुई गैंगस्टर प्रिंस तेवतिया की हत्या
इससे पहले 14 अप्रैल को दिल्ली की तिहाड़ जेल में गैंगवार हुई थी, जिसमें गैंगस्टर प्रिंस तेवतिया की हत्या कर दी गई थी। तिहाड़ की जेल नंबर 3 में किसी बात को लेकर दो गुटों के बीच जमकर मारपीट हुई। इसी दौरान धारदार हथियार से चार गैंगस्टर्स पर हमला किया गया। इसमें प्रिंस के ऊपर 7 से 8 बार वार किया गया, जिसमें वह गंभीर रूप से घायल हो गया। वहीं, DDU अस्पताल में इलाज के दौरान उसकी मौत हो गई।